Chigozie Obioma

Chigozie Obioma (* 1986, Akure, Nigéria) je nigérijský spisovateľ, ktorý napísal romány "The Fishermen" (2015) a "Orchestra of Minorities" (2019), ktoré sa v príslušných rokoch vydania dostali do užšieho výberu na Bookerovu cenu. Román "The Fishermen" bol preložený do viac ako 25 jazykov.
Od roku 2021 pôsobí Obioma ako profesor angličtiny na Nebraskej univerzite v Lincolne.
Život.
Raný život a vplyvy.
Obioma, ktorého predkovia pochádzajú z kmeňa Igbo, sa narodil v roku 1986 do rodiny 12 detí – siedmich bratov a štyroch sestier – v Akure, v juhozápadnej časti Nigérie. Tam vyrastal a hovoril jorubčinou, igboštinou a angličtinou.
Keď bol malý, fascinovali ho grécke mýty a britskí spisovatelia vrátane Shakespeara, Johna Miltona a Johna Bunyana. Medzi africkými spisovateľmi si vytvoril silné puto k dielu nigérijského spisovateľa Wole Soyinka "The Trials of Brother Jero", ako aj k dielu "An African Night's Entertainment" od Cypriana Ekwensisa, "The African Child" od Camara Laye a knihe od Daniela Fagunwa "Ògbójú Ọdẹ nínú Igbó Irúnmalẹ̀", ktorú čítal v pôvodnej jorubskej verzii.
Obioma sa vyjadril, že na jeho predstavivosť malo kľúčový vplyv napríklad dielo "The Palm-Wine Drinkard" od Amosa Tutuolu. Na diele "Tess of the d'Urbervilles" od Thomasa Hardyho oceňoval vytrvalú milosť a láskyplnosť. Silu prózy obdivoval v knihe "The God of Small Things" od Arundhati Roya alebo v "Lolite" od Vladimira Nabokova. Obiomu ovplynilo aj dielo "Arrow of God" od Chinua Achebe pre jeho zásadné puto s kultúrou a filozofiou Igbo.
Vzdelanie.
Obioma získal rezidenčný pobyt v "Ledig House" v roku 2012 a získal titul magister umenia v odbore tvorivé písanie z Michiganskej univerzity. Tu získal aj ocenenie Hopwood Awards za beletriu (2013) a poéziu (2014).
Kariéra a iné aktivity.
V decembri 2020 bol Obioma vymenovaný za porotcu Bookerovej ceny za pre rok 2021. Od toho istého roku pôsobí Obioma ako profesor angličtiny na Nebraskej univerzite v Lincolne.
V januári 2023 Obioma oznámil vytvorenie "Oxbelly Writers Retreat," útočiska pre spisovateľov. Obioma ho založil s víziou spájať spisovateľov z celého sveta, bez ohľadu na ich prostriedky alebo pôvod. V tomto centre sa majú prepájať ľudia, zdieľať myšlienky a pomáhať si.
Tvorba.
"The Fishermen".
Obioma uvádza, že cieľom románu je okrem pocty jeho súrodencom aj „vykresliť portrét Nigérie vo veľmi kľúčovom momente jej histórie (zrušené prezidentské voľby v roku 1993), a tým dekonštruovať a osvetliť ideologické diery, ktoré ešte aj dnes bránia v napredovaní národa.“ Obioma začal písať román v roku 2009, keď žil na Cypre, aby dokončil bakalárske štúdium na Cyperskej medzinárodnej univerzite, kde promoval ako najlepší v triede. Nápad na tento román prišiel z pozorovania otcovej radosti nad rastúcim putom medzi jeho dvomi najstaršími bratmi. Medzi nimi bola totiž v detstve silná rivalita, ktorá niekedy vyvrcholila pästnými súbojmi. Keď Obioma začal uvažovať o tom, čo najhoršie sa v tom čase mohlo stať, naskytol sa mu obraz rodiny Agwu. Potom vytvoril postavu Abulu ako sprostredkovateľa konfliktu medzi bratmi. Obioma zároveň chcel, aby dielo v širšom meradle komentovalo aj spoločensko-politickú situáciu Nigérie: prorokujúcim šialencom sú tu Briti a príjemcami vízie sú ľudia z Nigérie (tri hlavné kmene, ktoré spolu žijú, aby vytvorili národ).
Obioma dokončil svoj prvý román "The Fishermen" počas pobytu v Ledig House v roku 2012. Vyšiel v roku 2015 a získal mnoho ocenení. V tom istom roku bolo dielo uvedené ako odporúčaná kniha od "New York Times Sunday Book Review" či ako výber editora pre "New York Times Sunday Book Review." Román bol hodnotený ako najlepšia kniha za rok 2015 od "The Observer" (Spojené kráľovstvo), "The Economist", "The Financial Times", "The Wall Street Journal", "Apple/iBook", "Book Riot", "Minnesota Star Tribune", NPR, "Library Journal", "Canadian Broadcasting Corporation", "New Zealand Listener", "Relevant Magazine", "British GQ" a ďalších. "The Fishermen" bol tiež označený za jeden z piatich najlepších debutov Americkej asociácie knižníc z jari 2015 a za knihu týždňa od "Publishers Weekly." Dielo sa dostalo aj do zoznamu 10 odporúčaných kníh od "Kirkus Reviews". V decembri 2019 ho „odborníčky na knihy“ Kate Evans a Sarah L'Estrange z Radio National z Australian Broadcasting Corporation označili za jednu z najlepších kníh desaťročia.
"The Fishermen" získalo niekoľko ocenení: "FT/OppenheimerFunds Emerging Voices Award" a "NAACP Image Award" za vynikajúce literárne dielo v kategórii debutový autor. Cenu "Los Angeles Times" "Art Seidenbaum Award" získalo v kategórií prvých fikcií. Audioverzia pre "The Fishermen" získala ocenenie Earphones Award.
Divadelná spoločnosť New Perspectives uviedla javiskovú adaptáciu tohto románu v roku 2018. Adaptoval ho Gbolahan Obisesan.
"An Orchestra of Minorities".
Vydavateľstvo Little, Brown and Company vydalo v januári 2019 dlho očakávaný druhý Obiomov román "Orchestra of Minorities." Pri tvorení diela vychádzal Obioma z vlastných skúseností počas štúdia na Cypre. Román "An" "Orchestra of Minorities" rozpráva príbeh nigérijského hydinára, ktorý je odhodlaný zarobiť peniaze, aby dokázal, že je hodný ženy, ktorú miluje. Hlavná postava cestuje na severný Cyprus, kde je konfrontovaná s rasizmom a podvedená skorumpovanými sprostredkovateľmi. Obioma sa inšpiroval najmä svojím priateľom Jayom, ktorého našli mŕtveho na dne výťahovej šachty na Cypre po tom, čo opravári spreneverili jeho školné.
Román bol uvedený v top 20 knihách na čítanie v roku 2020 pre portál "E!" a ako výber editora "New York Times". Za najlepšiu knihu roka 2019 ho považovali BBC, "Houston Chronicle", "Financial Times", "TIME", Amazon.com, "Publishers Weekly", "Minnesota Star Tribune", Waterstones, ChannelsTV, "Columbia Tribune," New York Library, Manchester Union či Brittlepaper.
Ďalšie publikácie.
Obioma publikoval niekoľko poviedok: 
Publikoval aj niekoľko esejí: 
Ocenenia a uznania.
V recenzii v "The New York Times" z roku 2015 bol Obioma nazvaný „dedičom Chinua Achebeho“. V tom istom roku bol časopisom "Foreign Policy" zaradený medzi „100 svetových mysliteľov“.
Ocenenia pre "An Orchestra of Minorities":
Ocenenia pre "The Fishermen":